Hinterland Nasionale Interraswenners skitter @ ALFA 2018 - AgriOrbit
Home Agri News Hinterland Nasionale Interraswenners skitter @ ALFA 2018
By die Hinterland Nasionale Vleisbeesinterrasbul is Phillip Lee van Hinterland, Lawrence Tongs, die hanteerder, Raymund en Irma de Villiers die Santa-Ray Santa Gertrudis-stoet, en Daan Bronkhorst van Hinterland.
Daar was groot fanfare tydens die 2018 ALFA galadinee toe 13 bulle en ses koeie as deelnemers aan die Hinterland Nasionale Interrasvleisbeeskompetisie onder leiding van Skotse musiek en perkussie deur die dineetent geparadeer het. Die groot waarde en prag van dié diere is op skouspelagtige wyse hierdeur bevestig.
Verskeie interraskampioenskappe word jaarliks by streekskoue regoor die land gehou. Beide die manlike en vroulike interraswenners op dié skoue word dan uitgenooi na ALFA by die Afridome in Parys, waar die diere beoordeel word en die kampioen manlike en vroulike diere gekroon word.
Vanjaar se deelnemers is beoordeel deur Marius Nel, Derick le Roux, Willie de Jager, Jan de Jong en dr Tok Serfontein met Phillip Lee van Hinterland as ringgids. In sy bespreking van die diere het Willie de Jager gesê dat die vee werklik die room van die Suid-Afrikaanse vleisbeesbedryf is en ‘n toonbeeld is van die uitstekende vleisbeestelers wat in Suid-Afrika boer.
Kampioene van kampioene
Na groot afwagting is die wenners uiteindelik by die galadinee aangekondig. Die Hinterland Nasionale Interrasvleisbeesbul is ACE BR 14-16 van die Santa-Ray Santa Gertrudis-stoet van Raymund de Villiers van Sannieshof. Die bul het by die Vryburg-skou gekwalifiseer. Dié kampioenbul het pas na die afloop van ALFA op die Santa-Ray produksieveiling vir ‘n nuwe rekordprys van R400 000 onder die hamer gekom. Die kopers was Desmond Robertson, Jacques Odendaal en Andy Fyvie.
Die Hinterland Nasionale Vleisbeesinterraskoei is Dipsie PJO 12-65 van ChrisMar Familietrust se Taaiboschspruit Simmentalerstoet van Lichtenburg. Sy het by beide die Lichtenburg-skou en Royal-skou gekwalifiseer. – Marike Brits, Veeplaas
‘n Spesiale toekenning is ook aan die beste hanteerder by die skou gemaak. Barend van Staden van Jacobs Brahmane was baie trots om hierdie toekenning te ontvang. Daan Bronkhorst en Phillip Lee van Hinterland oorhandig die prys aan hom.
Nog ‘n spesiale toekenning is gemaak vir skoumanskap. Dit is oorhandig aan John Davenport van Devlan Limousins vir die entoesiasme waarmee sy diere geskou word en die erns waarmee hy die taak aanpak. Hy het ‘n hele vyf diere gehad wat landswyd in die kampioenskap deelgeneem het. Daan Bronkhorst en Phillip Lee van Hinterland oorhandig die prys aan hom.
Die beoordelaars is, van links: Marius Nel, Derick le Roux, Willie de Jager, Jan de Jong en dr Tok Serfontein by die ringgids, Phillip Lee van Hinterland.
Hinterland Nasionale Interrasvleisbeeswenners
Previous articleVoorkoms van dieresiektes in die winter
Next articleWool market 5,6% lower